Novi poraz Wizardsa (19/3/03) - 2003-03-19
Michael Jordan i Jerry Stackhouse morali napustiti igru zbog osobnih grešaka
U ovom kolu NBA lige odigrano je deset utakmica. U Bostonu su gostujući New Jersey Netsi iznenadili domaćine uvjerljivom pobjedom. Junak utakmice bio je krilo Netsa Richard Jefferson, koji je ubacio 27 poena. Najbolji Celtic – Paul Pierce, ozljedio je koljeno u trećoj četvrtini, pa tu treba tražiti uzroke neučinkovite igre domaće momčadi. Ovdje u Washingtonu, bivši košarkaš Wizardsa, Rick Hamilton iz Detroit Pistonsa u produžetku je “potopio” svoju bivšu momčad, a posao mu je bio znatno olakšan jer su i Michael Jordan i Jerry Stackhouse morali napustiti igru zbog osobnih grešaka. Philadelphia 76ersi nastavljaju pobjednički niz. Svoju odličnu formu potvrdili su sigurnom pobjedom u Miamiu. Allen Iverson je ubacio 32 poena, a Derek Colleman je pružio još jednu sjajnu igru pod koševima. Od kada ga je trener Bayron Scott prebacio da igra pod košem, a ne naprijed, 76ersi su pobijedili u 13, a izgubili su samo jedan susret. Chicago Bullsi su lako svladali goste iz Atlante, a sve konce u rukama je držao Jalen Rose koji je ubacio 31 poen. No, kako je tek Allan Houston držao konce u svojim rukama. On je za pobjedu svojih New York Knicksa imao učinak od 36 koševa i time je definitivno potvrdio da je ovo njegova najbolja sezona u karijeri. Knicksi su pobijedili San Antonio Spurse. Kevin Garnett je u pobjedu svoje Minnesote protiv Memphisa ”ugradio” 29 koševa i 19 skokova.Vodeća ligaška momčad Dallas Mavericks bez problema je osvojila bodove u utakmici protiv Clevelanda, Sacramanto je, u lokalnom derbiju, bio uspješniji od Golde State Warriorsa. U posljednjem odigranom susretu Seattle SuperSonics su svladali Houston Rockets. Košarkaši Rockesta su na ovu utakmicu otišli bez trenera Rudy-a Tomjanovicha kojem je otkriven maligni tumor na mokraćnom mjehuru, ali srećom, sve je otkriveno dosta rano, pa su liječnici veliki optimisti. Rudy Tomjanovich je s Houstonom osvojio dvije titule NBA prvaka.